《青霞洞天偕章三益佥事观石枰》
明代·胡翰

太末一为客，倏忽三四龄。
常恐玄发变，未谐沧海情。
今晨属休暇，文彦皆合并。
方舟济沙步，飞盖指岩扃。
青霞天之表，赤日午正停。
息阴无择木，抱渴无藏冰。
宁知大火维，有此真福庭。
巨石跨千尺，如梁架青冥。
深疑地肺开，洞见天光明。
玉树交左右，禽鸟无一声。
凉风度涧水，炎浊荡然清。
昔闻偶弈者，坐隐交心兵。
相持势方急，旁睨耽若醒。
柯烂胡不归，海枯固其恒。
蛮触递翻覆，大化何由停。
不如饮美酒，且置石间枰。

作者简介：胡翰，字仲申（一三o七至一三八一），一字仲子，浙江金华人。官衢州府教授。洪武乙酉纂修元史书成，赐白金文绮，辞归卜居长山之阳，学者称曰长山先生。工书，王世贞国朝名贤遗墨，有其书迹。卒年七十五。《宾州续稿》、《金华先民传》.